num_pages: 224
description: Schimbările și pierderile pot fi dureroase, dar pot fi și eliberatoare. Despre asta e DoR #40 – un număr întârziat cu o lună tocmai din cauza acestor schimbări. E despre ce am trăit în ultimele trei luni, unde ne-a găsit pandemia, cum ne-a provocat, dar și cum ne schimbă. E despre oportunitățile de implicare civică pe care le-a oferit oamenilor dintr-un capăt al altuia al țării, despre soluțiile pe care le-am găsit în familiile noastre ca să transformăm izolarea în ceva pozitiv, despre tot ce-am învățat despre prietenie, intimitate și creativitate stând atât de mult timp cu noi înșine într-un spațiu mic, despre relația noastră fragilă cu încrederea în autorități, despre instinctele noastre tribale intolerante tocmai într-un moment care cere compasiune, despre nevoia unor ghizi care să facă fiecare zi ceva mai ușor de îndurat, chiar dacă asta înseamnă uneori să ajuți pe cineva cu o rețetă de pâine.Pe copertă e un desen de Dan Perjovschi care ilustrează una dintre provocările acestui prezent incert: ține de noi dacă o primim cu resemnare sau cu bucuria oferită de oportunitatea de schimbare, pentru că ea ascunde și oportunitatea schimbării în bine.
language: Romanian
title: DOR #40 - Vară 2020